Lajwi tuꞌ,
max txꞌoxon aj ba Jesús bay eb is cuywom junelxa,
yet ayicꞌ eb ti aꞌ mar Tiberias.
Tix max yut txꞌoxon aj ba bay eb tiꞌ.
Junejcꞌal ayicꞌ Simón Pedro yetok Tomás,
nak chi yik Tioẍ,
cꞌal Natanael aj Caná yul yet Galilea.
Ay cꞌapax ecꞌ eb cꞌajol Zebedeo,
yetok cawanxa yet cuywomal eb.
Axa yalon Simón Pedro bay eb axca tiꞌ:
—Ok in tok txaylok,
ẍi bay eb.
—Ok on tok etok,
ẍi eb bay.
Axa toj eb tuꞌ.
Max oc eb yul jun barco,
palta a yet jun akꞌbal tuꞌ,
cꞌam junok txay max yiꞌ eb.
Axa yet lananxa sakbi,
ayicꞌ Jesús ti aꞌ mar tuꞌ,
palta eb cuywom,
cꞌamcꞌal chi yiltek eb ta a Cham ayicꞌ ti aꞌ tuꞌ.
Max yalon bay eb axca tiꞌ:
—Ex wet conob,
¿ay xam noꞌ chi ajtek e yuj?
ẍitok bay eb.
—Cꞌam tzet,
tamwal junok,
ẍi eb bay.
—Kꞌokek aytok e txim bay e watxꞌ kꞌab.
A tuꞌ ok e yiꞌ e txay tuꞌ,
ẍi Jesús bay eb.
Max yikej eb axca max yut yalon Jesús.
Axa yet max yakꞌlen eb tokꞌon ajtek is txim tu xin,
majxa ajtek yuj yalil no txay tuꞌ,
yujtol caw wal max noj sicꞌlibil.
Axa yalon jun cuywom camcꞌulnebil yuj Jesús bay Pedro axca tiꞌ:
—A ton Cham Jajawil tuꞌ,
ẍi bay.
Max yabcꞌal Simón Pedro axca tuꞌ,
axa yaon oc is pichil tuꞌ,
yujtol asan yul is pichil ayocok.
Axa kꞌokon el ba yul barco tuꞌ,
cax max el ti aꞌ.
Caneb tom txꞌanil yel juntzanxa eb cuywom yiban aꞌ yul jun te yaliẍ barco,
tokꞌbil oc is txim eb,
nojnak yuj no txay tuꞌ.
Axa yet max eltek eb,
max yilon eb tol ay jun kꞌakꞌ ayoc ti aꞌ tuꞌ naba tzakꞌakꞌ.
Batxantok jun txay yiban tzakꞌakꞌ,
ay cꞌapax jayeb ixim pan bay tuꞌ.
Axa yalon Jesús bay eb axca tiꞌ:
—Iektek jaycꞌonok no txay max e mitxꞌ tuꞌ,
ẍi bay eb.
Axa yoctok Simón Pedro yul barco tuꞌ.
Max tokꞌon el txꞌan txim tuꞌ tiel aꞌ.
Nojnak txꞌan yuj mimek txay,
153 noꞌ yin masanil.
Ti pax wal xiwil noꞌ,
palta maj nicꞌchajtok txꞌan txim tuꞌ yuj yalil noꞌ.
Lajwi tu xin,
axa yalon Jesús bay eb tuꞌ:
—Sebaxek lowok,
ẍi bay eb.
Cꞌam junok eb cuywom tuꞌ max kꞌanlen el bay axca tiꞌ:
¿Mac ach txel xin?
man ẍiok eb,
yujtol yojtakxa eb tol a ton Cham Jajawil.
Axa jitzontek ba Jesús cꞌatan eb tuꞌ,
max yion aj ixim pan tuꞌ,
max cꞌoli pojon ecꞌ xol eb,
cax max pojon cꞌapax ecꞌ no txay tuꞌ.
Yet-xa yoxelal txꞌoxon aj ba Jesús bay eb is cuywom tiꞌ,
yettaxcꞌal max ictzoj aj xol eb camnak.
Axa yet max lajwi low eb,
max yalon Jesús bay Simón Pedro axca tiꞌ:
—Simón,
cꞌajol Jonás,
chin kꞌanlej ayach,
¿yelxacꞌal mi chin a camcꞌulnej yintak juntzan tiꞌ?
ẍi bay.
—A ton Mamin.
Ojtakxa tol chach in camcꞌulnej,
ẍi Pedro tuꞌ bay.
—Ta axca tu xin,
axcaokab junok ilom yuneꞌ calnel,
cayokab tuꞌ chot a cuyon eb wet-xa,
ẍi Jesús bay.
Lajwi yalon juntzan tiꞌ,
max yalon junelxa axca tiꞌ bay:
—Simón,
cꞌajol Jonás,
¿chi mi in a camcꞌulnej?
ẍi.
—A ton Mamin.
Ojtakxa,
tol chach in camcꞌulnej,
ẍi Pedro tuꞌ bay.
—Ta axca tu xin,
axcaokab junok ilom calnel,
cayokab tuꞌ chot akꞌon cuenta eb wet-xa,
ẍi Jesús bay.
Max yalon pax yet yoxelal axca tiꞌ:
—Simón,
cꞌajol Jonás,
¿chi mi in a camcꞌulnej?
ẍi bay.
Axa cusaj cꞌul Pedro tu bian,
yujtol yoxelalxa kꞌanlen Jesús bay,
ta chi camil cꞌul yin,
xan max yal bay axca tiꞌ:
—Mamin,
ojtakxa taꞌ masanil.
Ojtak tol chach in camcꞌulnej,
ẍi bay.
—Ta axca wal alon tuꞌ,
axcaokab junok ilom calnel,
axcaokab tuꞌ chot a cuyon eb wet-xa yayji.
Wal yel chi wal ayach,
a yet achꞌej achto,
munilcꞌal chaoc a pichil,
cax chach tojcꞌal bay chi yal a cꞌul chach toji;
palta axa yet ok ach ichambok,
ok el jaan a kꞌab,
cax txꞌokxa mac ok cꞌalon a nan,
cax ok ach ilaytok bay man ok yal a cꞌul,
ẍi Jesús bay.
Max yal axca tiꞌ,
yuj tzetbil ok yun cam Pedro tuꞌ,
cax ok txꞌoxkꞌabnen elok tol caw miman yelapnok Dios.
Lajwi tuꞌ,
max yalon cꞌapax bay axca tiꞌ:
—Ocan tzakan wintak,
ẍi bay.
Axa toj tꞌannaj Pedro tuꞌ yintak,
max yiloni,
tol a jun cuywom camcꞌulnebil yuj Jesús tzakan oc yintak eb.
(A ton jun max jitzxacꞌal oc ba cꞌatan Jesús yet lanan low eb yet toxa ok mitxꞌlay Cham,
cax max kꞌanlen el bay axca tiꞌ:
Mamin,
¿mactxel ok ach aon oc yul kꞌab camich?
ẍi.)
A yet max yilon Pedro jun cuywom tuꞌ,
max kꞌanlen bay Jesús axca tiꞌ:
—Mamin,
a jun chi jay tiꞌ,
¿tzet ok on pax cami?
ẍi bay.
Max yalon bay axca tiꞌ:
—Ta chi yal in cꞌul tol iquistocꞌal jun tiꞌ yet ok in jay junelxa,
cꞌam alon et yin.
Asan tol chach tzakloj wintak ach tiꞌ,
ẍi bay Pedro tuꞌ.
Yuj tu xin,
max el kꞌumal xol eb creyente tol man ok cam jun cuywom tuꞌ;
palta cꞌam tzet max yal Jesús ta maj camok.
Asan tol max yal axca tiꞌ:
Ta chi yal in cꞌul iquistocꞌal yet ok in jay junelxa,
cꞌam alon et yin,
ẍi.
A ton jun is cuywom tiꞌ chi yakꞌ testigoal ba yin juntzan tiꞌ,
cax max tzꞌiben cꞌapax canok.
Ayon tiꞌ,
jojtak,
tol caw wal yel juntzan max tzꞌibejcan tiꞌ.
Xiwiltocꞌal juntzanxa tzet yetal max el yunen Jesús.
Kꞌinalok ta junjunal max yun tzꞌibelaycan yabixal,
a chi wut in naoni,
cꞌam mi chi yab yulyibankꞌinal tiꞌ bay chi ayji txꞌan un bay chi tzꞌibelaycan yabixal tuꞌ.